Diari Oficial de la Generalitat Valenciana


Sumari del DOGV 2342, del 09-09-1994 (1994/832359)

DECRET 176/1994, de 19 d'agost, del Govern Valencià, pel qual s'accepta la transferència de l'hospital Santa Llucia, de l'Ajuntament d'Alzira.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/08/19/176/dof/vci/html**

### Dades del document

Número de DOGV
:   2342

Data del DOGV
:   09-09-1994

Secció del DOGV
:   DISPOSICIONS GENERALS

Número del document
:   1994/832359


Data del document
:   19-08-1994

Organisme emissor
:   Conselleria de Sanitat i Consum

Tipus de document
:   Decret

DECRET 176/1994, de 19 d'agost, del Govern Valencià, pel qual s'accepta la transferència de l'hospital Santa Llúcia, de l'Ajuntament d'Alzira. [94/6049]  
La Llei de la Generalitat Valenciana 8/1987, de 4 de desembre, del Servei Valencià de Salut, disposa la integració de tots els recursos sanitaris públics en un dispositiu funcional únic i l'adscripció a la Conselleria de Sanitat i Consum de tots els serveis i establiments sanitaris de les entitats locals que es tranfereixen a la Comunitat Valenciana.  
A través del Decret 109/1988, de 18 de juliol, del Govern Valencià, es creà la comissió mixta per a la transferència i adscripció al Servei Valencià de Salut dels serveis i establiments sanitaris de les corporacions locals de la Comunitat Valenciana.  
Aquesta comissió ha estudiat el traspàs de l'hospital Santa Llúcia, dependent de l'Ajuntament d'Alzira. Després de la negociació de la corporació local amb les centrals sindicals més representatives, la comissió mixta de transferències ha formalitzat la proposta que es concreta en l'Acord de 8 de juliol de 1994, de la comissió, on es transcriu el conveni subscrit per les dues administracions, que és incorporat com a annex d'aquest decret.  
Per tant, a proposta del conseller de Sanitat i Consum i després de la deliberació del Govern Valencià, en la reunió del dia 19 d'agost de 1994,  
DECRETE:  
Article primer  
S'aprova l'Acord de 8 de juliol de 1994, de la Comissió Mixta Ajuntament d'Alzira-Generalitat Valenciana, pel qual es transfereix l'hospital de Santa Llúcia a la Generalitat Valenciana, amb els seus serveis, mitjans personals, materials i pressupostaris necessaris per a l'exercici de la transferència, que s'inclou com a annex d'aquest decret.  
Article segon  
Es transfereix a la Generalitat Valenciana l'hospital de Santa Llúcia de l'Ajuntament d'Alzira, i queden traspassats els immobles, mobles, personal, documentació i expedients a què es fa referència en l'esmentat acord de la comissió mixta, tot això en els termes i les condicions que s'hi especifiquen.  
La gestió dels serveis sanitaris que es transfereixen de l'Ajuntament d'Alzira a la Generalitat Valenciana correspondrà a la Conselleria de Sanitat i Consum.  
La subrogació de la Generalitat Valenciana en els contractes de serveis quedarà limitada exclusivament als que s'esmenten en l'annex III de l'acord de la comissió mixta Ajuntament d'Alzira-Generalitat Valenciana.  
Article tercer  
Els traspasos a què es refereix aquest decret seran efectius a partir de l'1 de gener de 1994.  
Article quart  
S'integrarà el personal fix que hi haja optat voluntàriament, que s'allista en l'annex VII de l'acord de la comissió mixta, en els respectius règims estatutaris d'institucions sanitàries de la Conselleria de Sanitat i Consum. Aquest personal s'integrarà en les categories bàsiques del règim estatutari que li corresponga, segons la taula d'homologacions annexa a aquest decret, que fou aprovada per la comissió mixta.  
El personal integrat queda sotmès a la legislació sobre incompatibilitats i a la resta de disposicions reglamentàries que la despleguen, d'àmbit tant estatal com autonòmic.  
Aquest personal, junt amb la sol·licitud d'integració, haurà de presentar una declaració de no estar afectat per una incompatibilitat per a realitzar qualsevol activitat en el sector públic ni activitats privades incompatibles o que requeresquen reconeixement de compatibilitat. Se'ls hi proporcionarà una instància segons el model aprovat per la comissió mixta, que s'incorpora al conveni de transferència.  
Article cinquè  
El personal transferit i, consegüentment, integrat en els diferents règims estatutaris de la Seguretat Social, percebrà les retribucions que li corresponguen segons la categoria d'homologació d'acord amb la taula elaborada, de mutu acord, per la comissió mixta.  
Al personal transferit que estiga percebent anteriorment retribucions superiors a les corresponents a la categoria en què han estat homologats, se'ls reconeixerà un complement personal i transitori. Aquest complement consistirà en la diferència de retribucions percebudes per tots els conceptes d'acord amb el que preveuen els articles 5 i següents de la Llei de Pressupostos vigent.  
A aquest personal se li respectarà, a tots els efectes jurídics i econòmics, l'antiguitat que tinga reconeguda en l'administració d'origen fins a la data d'efecte de la integració. El primer trienni que totalitze aquest personal a partir de la integració ho serà d'acord amb el que preveu l'article 2.2.b) del Reial Decret-llei 3/1987, d'11 de setembre.  
Article sisè  
El personal laboral temporal no tindrà dret d'opció d'integrar-se en els règims estatutaris corresponents, i quedarà a disposició de l'Ajuntament d'Alzira.  
Els treballadors inclosos en aquest supòsit podran seguir prestant serveis a l'hospital, amb els límits temporals i els condicionaments que deriven dels seus contractes i nomenaments laborals.  
Article setè  
El règim jurídic (jornada, horari, règim disciplinari) aplicable al personal que quede integrat en els estatuts jurídics de personal corresponents serà l'establert expressament per la Conselleria de Sanitat i Consum per a les institucions sanitàries que en depenen.  
Article vuitè  
Les conselleries d'Economia i Hisenda i de Sanitat i Consum adoptaran les mesures necessàries per a l'efectivitat de la transferència del personal i mitjans materials adscrits al centre que es traspassa.  
DISPOSICIONS FINALS  
Primera  
Es faculta el conseller de Sanitat i Consum perquè dicte les disposicions que calguen per a l'aplicació i el desplegament d'aquest decret.  
Segona  
Aquest decret vigirà des de l'endemà de la seua publicació en el Diari Oficial de la Generalitat Valenciana.  
València, 19 d'agost de 1994  
El president de la Generalitat Valenciana,  
JOAN LERMA I BLASCO  
El conseller de Sanitat i Consum,  
JOAQUíN COLOMER SALA  
Acord de la comissió mixta de l'Ajuntament d'Alzira i la Generalitat Valenciana pel qual es transfereix l'hospital de Santa Llúcia a la Generalitat Valenciana  
La comissió mixta constituïda d'acord amb el que preveu el Decret 109/1988, de 18 de juliol, del Consell de la Generalitat Valenciana, després de diverses reunions mantingudes, per unanimitat  
ACORDA  
Elevar, tant al Consell de la Generalitat Valenciana com al ple de l'Ajuntament d'Alzira, el contingut del següent acord, en forma de conveni:  
Primer. Referència a les normes que avalen la transferència  
L'article 38 de l'Estatut d'Autonomia de la Comunitat Valenciana, en el marc del que preveu l'article 149 de la constitució, estableix que corresponen a la Generalitat Valenciana, entre altres, les següents competències:  
- El desplegament legislatiu i l'execució de la legislació bàsica de l'estat, llevat del que es refereix al règim econòmic de la Seguretat Social.  
- L'organització i l'administració, amb aquesta finalitat i dins del seu territori, de tots els serveis relacionats amb la matèria expressada i la tutela de les institucions, entitats i fundacions de sanitat i Seguretat Social, sense perjudici de la reserva estatal de l'alta inspecció.  
- La disposició transitòria primera de la Llei General de Sanitat i, tot desplegant-la, les disposicions transitòries segona i tercera de la Llei de la Generalitat Valenciana 8/1987, de 4 de desembre, del Servei Valencià de Salut, estableixen l'adscripció funcional dels serveis i establiments sanitaris de les corporacions locals al Servei Valencià de Salut.  
Segon. Funcions de l'hospital Santa Llúcia que assumeix la Generalitat Valenciana, així com béns, drets i obligacions de l'Ajuntament d'Alzira que es traspassen.  
U. La gestió dels serveis sanitaris corresponents a l'hospital de Santa Llúcia, després de la transferència a la Generalitat Valenciana, s'adscriuran a la Conselleria de Sanitat i Consum.  
Dos. L'elaboració del pressupost dels serveis transferits, que serà incorporat al pressupost de la Conselleria de Sanitat i Consum.  
Tres. La totalitat de les despeses i obligacions contretes o meritades abans de l'efectivitat del traspàs dels béns i serveis transferits seran a càrrec de l'Ajuntament d'Alzira. Igualment, es consideraran propis d'aquesta corporació els recursos procedents deutors per assistència a tercers o els que hi haja amb caràcter general.  
Quatre. A partir de l'entrada en vigor d'aquest traspàs, la totalitat dels ingressos i recursos amb què compta l'hospital, per assistència sanitàia prestada o per altres conceptes, es consideraran propis de la Conselleria de Sanitat i Consum.  
Cinc. Els béns, els drets i les obligacions que es traspassen figuren en l'inventari, detallat en els annexos I, II i III, on queden identificats els immobles, mobles i concessions i contractes afectats pel traspàs.  
Sis. La Generalitat Valenciana se subroga en tots els contractes de serveis que hagen estat adjudicats fins a la data d'aquest traspàs, així com en els drets i les obligacions que se'n deriven. Aquesta subrogació, però, no serà efectiva respecte als contractes i les clàusules que siguen considerats nuls de ple dret o viciats d'origen, si n'hi ha.  
La subrogació de la Generalitat Valenciana en els contractes de serveis esmentats quedarà limitada exclusivament als que s'allisten en l'annex III d'aquest acord.  
Tercer. Règim del personal al servei de la institució que es traspassa  
U. En connexió amb el punt segon, u, d'aquesta acta, l'activitat sanitària duta a terme fins a hores d'ara amb titularitat municipal cessarà en favor del seu traspàs a titularitat autonòmica. Aquest traspàs afectarà únicament el personal fix adscrit a l'hospital, al qual se li oferirà la possibilitat d'integrar-se en el règim estatutari corresponent.  
L'exercici d'aquesta opció haurà de fer-se individualment en el termini de quinze dies comptadors des de l'endemà de la publicació del decret d'acceptació de la transferència en el Diari Oficial de la Generalitat Valenciana. Es farà amb el model d'instància aprovat per la comissió mixta de transferències que és l'annex IV.  
Aquesta possibilitat serà comunicada fefaentment a tot el personal afectat. S'adjuntarà a la comunicació un model d'instància.  
Dos. El personal integrat serà homologat d'acord amb la taula que s'inclou com a annex V, per mitjà d'una resolució del secretari geneal de la Conselleria de Sanitat i Consum, la qual serà comunicada individualment a les persones interessades, comunicant-los els recursos que hi escaiguen.  
Les retribucions que percebran seran les corresponents a la categoria d'homologació segons la taula que aprovarà la comissió mixta.  
Al personal transferit que estiga percebent abans retribucions superiors a les de la categoria en què resulte homologat, se'ls reconeixerà un complement personal i transitori que consistirà en la diferència de retribucions percebudes per tots els conceptes amb exclusió dels plus fora del conveni, plus de transport, hores extraordinàries, antiguitat i altres percepcions assimilables que estigués percebent en la seua situació anterior. Aquest complement sols podrà ser compensat o absorbit per un canvi de grup, de nivell, de lloc de treball o per qualsevol increment retributiu que afecte el lloc de treball o el grup a què pertanya.  
A aquest personal se li respectarà, a tots els efectes jurídics i econòmics, l'antiguitat que tinga reconeguda en l'administració d'origen fins a la data d'efecte de la integració. El primer trienni que totalitze aquest personal a partir de la resolució de la seua opció d'integració ho serà d'acord amb el que preveu l'article 2.2b de Reial Decret Llei 3/1987, d'11 de setembre.  
Tres. El personal laboral temporal no tindrà dret d'opció d'integrar-se en els règims estatutaris corresponents, i quedarà a disposició de l'Ajuntament d'Alzira.  
Els treballadors inclosos en aquest supòsit podran seguir prestant serveis a l'hospital, amb els límits temporals i els condicionaments que deriven en el seu cas dels seus contractes i nomenaments laborals.  
Quatre. El personal integrat queda sotmès a la legislació vigent sobre incompatibilitats i a les disposicions reglamentàries que la despleguen, tant estatals com autonòmiques.  
En concret, el personal facultatiu i el que pertany al cos tècnic de la funció administrativa percebran el complement específic que comporte la dedicació exclusiva. Per tant, els serà impossible d'exercir qualsevol altres activitats públiques o privades, tal com que preveu la legislació reguladora del règim d'incompatibilitats aplicable al personal d'institucions sanitàries dependents de la Conselleria de Sanitat i Consum.  
Aquest personal, junt amb la sol·licitud d'integració, haurà de presentar una declaració de no estar afectat d'incompatibilitat per a realitzar activitats en el sector públic ni activitats privades incompatibles o que requeresquen reconeixement de compatibilitat. Per a això se'ls proporcionarà una instància, segons el model aprovat per aquesta comissió, que figura en l'annex VI.  
Cinc. Si hi ha personal facultatiu sense especialitat o sense correspondència amb les especialitats fixades per la legislació vigent, podrà incorporar-se, en els termes que determine la Conselleria de Sanitat i Consum, en un lloc vacant de metge jerarquitzat de medicina general o del servei especial d'urgències, segons les necessitats de l'estructura orgànica i assistencial de les institucions sanitàries que en depenen.  
Sis. Respecte al personal que ocupe direccions o altres càrrecs o llocs de treball amb caràcter provisional o per lliure designació, la Conselleria de Sanitat i Consum mantindrà la seua permanència amb caràcter provisional en els llocs o càrrecs homòlegs que hi haja en l'estructura orgànica i assistencial de l'hospital de Santa Llúcia, fins que es cobresquen reglamentàriament pels sistemes de provisió regulats en els seus estatuts jurídics. Això, sense perjudici de les facultats organitzatives de la conselleria sobre qualsevol redistribució d'efectius i reorganització dels serveis sanitaris que s'acordaran en el seu moment.  
Quart. El règim jurídic (jornada, horari, règim disciplinari) aplicable al personal que quede integrat en els estatuts jurídics de personal corresponents serà l'establert expressament per la Conselleria de Sanitat i Consum per a les institucions sanitàries que en depenen.  
Cinquè. Data d'efectivitat de la transferència  
Les transferències i els traspasos que són objecte d'aquest acord tindran efectivitat a partir de l'1 de gener de 1994.  
El contingut d'aquest acord, en forma de conveni, serà sotmès a l'aprovació del ple de l'Ajuntament d'Alzira i al ple del Govern Valencià, tal com estableix l'article 7 del Decret 109/1988, de 18 de juliol, del Consell de la Generalitat Valenciana.  
València, 8 de juliol de 1994  
El president El vicepresident  
ANNEX I  
Béns immobles que es traspassen  
Finca anomenada hospital de Santa Llúcia, inscrita en el Registre de la Propietat, tom 230, llibre 70, foli 22, finca número 11.175, ins. 1ª.  
ANNEX II  
Béns mobles i equipament que es traspassen  
Els qui figuren en l'inventari de l'hospital. Hi ha una còpia a l'hospital i una altra als serveis centrals de la Conselleria de Sanitat i Consum.  
ANNEX III  
Llista de contractes, convenis, concerts i altres  
 obligacions contretes per l'ajuntament d'Alzira  
1. Contracte de prestació del servei d'anàlisis clíniques amb la senyora Delia Acevedo León, subscrit l'1 d'abril de 1992.  
2. Contracte de prestació de serveis amb quatre germanes i la superiora de la companyia Hijas de la Caridad, subscrit l'1 de gener de 1987.  
3. Contracte del servei de manteniment amb l'empresa Alcatel Ibertel, SA, d'1 d'abril de 1989.  
4. Contracte del servei de conservació d'ascensors de data 1 d'octubre de 1974 amb el senyor José Alapont Bonet.  
5. Contracte del subministrament de gas amb Repsol Butano, d'1 d'octubre de 1993.  
6. Contracte del servei de recollida de residus sòlids de l'hospital, de data 18 de febrer de 1992, amb l'empresa Focsa.  
7. Contracte d'assegurança amb la CompaÑía Adriàtica, SA, de 28 de juliol de 1988.  
8. Contracte per a la prestació del servei d'auscultació mitjançant tomografia axial computada amb l'empresa Centro Computeritzado de Levante, SA, de 19 de gener de 1989.  
ANNEX IV  
Model d'instància  
ANNEX V  
Taula d'homologacions  
ANNEX VI  
Declaració de no estar afectat d'incompatibilitat  
Cognoms ... Nom ...  
DNI ... Grup ...  
Declare, als efectes previstos en l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques, i en l'article 13.1 del Decret 598/1985, de 30 d'abril, que no exercesc cap lloc o activitat en el sector públic ni faig activitats privades incompatibles o que requeresquen reconeixement de compatibilitat.  
Tampoc percep pensió de jubilació, retir o orfandat per drets passius o qualsevol altre règim de la Seguretat Social públic i obligatori.  
..., ... d ... de 1994  
(Signatura de la persona interessada)  
ANNEX VII


Còpia Permalink ELI